INDHOLDSFORTEGNELSE

1........... Indledning.................................................................................................................... 3

2........... Ikke-afsluttede ansøgninger fra 2011........................................................................... 4

3........... Nye ansøgninger indkommet i 2012............................................................................. 5

4........... Finansiering................................................................................................................... 7

5........... Overvågning................................................................................................................. 8

6........... Afslutninger.................................................................................................................. 9

7........... Konklusioner............................................................................................................... 10

RAPPORT FRA KOMMISSIONEN

Den Europæiske Unions Solidaritetsfond Årsrapport 2012

1. Indledning

I henhold til artikel 12 i Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond (i det følgende benævnt "forordningen") skal Kommissionen forelægge en rapport om fondens aktiviteter i løbet af det forgangne år for Europa-Parlamentet og Rådet. Nærværende rapport omhandler fondens aktiviteter i 2012 og dækker ligesom i de forrige rapporter behandlingen af ikke-afsluttede ansøgninger og nye ansøgninger samt evalueringen af gennemførelsesrapporterne med henblik på forberedelse af afslutningen.

Der blev i løbet af 2012 modtaget i alt syv ansøgninger om støtte fra Solidaritetsfonden, hvilket er omkring det sædvanlige og gennemsnitlige antal ansøgninger. To ansøgninger blev modtaget i første halvår, mens yderligere fem ansøgninger kom i sommer- og efterårsmånederne.

De syv ansøgninger, der blev modtaget i 2012, vedrørte to katastrofer i Italien (strenge vinterforhold i store dele af landet og jordskælv i Emilia-Romagna, Lombardiet og Veneto), fire tilfælde fra Spanien (skovbrande i Valencia, brande på De Kanariske Øer, brande i Malaga og oversvømmelser i Andalusien, Murcia og Valencia) og et tilfælde fra Rumænien (tørke og brande). Kommissionen kunne ikke godkende Italiens ansøgning om ugunstige vejrforhold fra februar 2012. Derimod førte Italiens anden ansøgning vedrørende flere jordskælv, der ramte regionerne Emilia-Romagna, Lombardiet og Veneto i maj 2012, til det største støttebeløb, Solidaritetsfonden nogensinde har udbetalt. Et beløb på over 670 mio. EUR blev udbetalt til Italien i december 2012, blot seks måneder efter katastrofen. Ansøgningerne fra Spanien angik mindre katastrofer, hvis skader lå væsentligt under den normale tærskelværdi for Solidaritetsfondens indsats. I alle disse tilfælde vurderedes det, at forordningens betingelser for ekstraordinært at frigive midler fra fonden i henhold til kriteriet for "regionale katastrofer" ikke var opfyldt. Rumæniens ansøgning var stadig under behandling ved årets udgang.

I løbet af 2012 færdiggjorde Kommissionen også sin vurdering af to sager fra 2011. Italiens ansøgning vedrørende styrtfloder i Ligurien og Toscana i 2011 blev godkendt. Cyperns ansøgning vedrørende eksplosionen ved en flådebase i 2011 blev ikke godkendt. Begge tilfælde er beskrevet i denne rapport.

I løbet af 2012 bevilgede Kommissionen støtte fra Solidaritetsfonden, der i alt beløb sig til 688 254 041 EUR. Der gives nærmere oplysninger i kapitel 4, "Finansiering".

Derudover bekræftede forvaltningen af Solidaritetsfonden i 2012 erfaringerne fra tidligere år: Større katastrofer – som er Solidaritetsfondens væsentligste indsatsområde – udgør kun en lille del af ansøgningerne om støtte. Det største antal ansøgninger drejer sig om katastrofer under skadestærskelværdien. Vurderingen af sidstnævnte viser dog, at størstedelen af disse sager ikke opfylder betingelserne for i ekstraordinære tilfælde at modtage støtte fra fonden. At udskifte disse komplicerede betingelser i forordningen med en klar og enkel betingelse var et af elementerne i Kommissionens forberedelser i 2012 til gennemgangen af forordningen om Solidaritetsfonden.

2. Ikke-afsluttede ansøgninger fra 2011

Cypern (eksplosion ved flådebase)

Den 11. juli 2011 indtraf en enorm eksplosion ved flådebasen Evangelos Florakis nær Larnaca, 60 km fra hovedstaden, Nicosia. Ulykken skyldtes, at store mængder ammunition i containere, der kom fra det tilbageholdte skib M/V Monchegorsk, der transporterede våben fra Iran til Syrien i 2009, eksploderede. Den beslaglagte ammunition var blevet losset på Cypern og opbevaret på flådebasen i det fri. Eksplosionen formodes at skyldes selvantændelse på grund af meget høje udendørstemperaturer. Ved siden af flådebasen ligger kraftværket Vasilikos (VPP), Cyperns største kraftværk, der generer ca. 50 % af landets elektricitet. Eksplosionen forvoldte omfattende skader på kraftværket, hvilket medførte alvorlig strømmangel på øen. Den 19. september 2011 indgav de cypriotiske myndigheder en ansøgning om støtte fra Solidaritetsfonden. Man anslog, at skaderne alene på kraftværket beløb sig til mellem 330 mio. EUR og 700 mio. EUR. Når andre skader blev medregnet, blev de samlede direkte skader anslået til at ligge mellem 467 mio. EUR og 837 mio. EUR. Den normale tærskelværdi for støtte fra Solidaritetsfonden for Cypern i 2011 var på 99,845 mio. EUR (dvs. 0,6 % af BNI baseret på 2009-tal). Ajourførte oplysninger fra de cypriotiske myndigheder viser væsentligt reviderede skadesbeløb på i alt 357,19 mio. EUR, altså betydeligt mindre end det oprindelige skøn. De direkte skader på kraftværket blev derefter anslået til 220 mio. EUR. Når ikke-berettigede skader er fratrukket, beløber de direkte skader sig til 271,05 mio. EUR.

Ifølge de cypriotiske myndigheder har det cypriotiske elektricitetsvæsens forsikringsselskaber accepteret at dække udgifterne til reparation af kraftværket. Kommissionen konkluderede, at alle skader, som de cypriotiske myndigheder forelagde, enten er forsikrede eller kan forsikres, og de er derfor ikke berettigede til støtte fra Solidaritetsfonden. Endvidere kan fonden ikke gribe ind i sager, der vedrører erstatningsansvar over for tredjemand (som også kan være en offentlig myndighed) for de forårsagede skader. Af disse årsager besluttede Kommissionen den 20. marts 2012, at Cyperns ansøgning ikke opfyldte betingelserne for at modtage støtte fra fonden, og underrettede de cypriotiske myndigheder herom.

Italien (oversvømmelse i Ligurien)

Et ekstremt vejrsystem med kraftig regn over det nordvestlige Italien den 25. oktober 2011 medførte styrtfloder og jordskred, der ramte provinserne La Spezia i Ligurien, især området Cinque Terre, og Massa Carrara i Toscana ekstra hårdt. Katastrofen forårsagede omfattende skader på private hjem, virksomheder og landbruget samt afbrydelser i vigtige transportforbindelser og offentlige infrastrukturnetværk. De italienske myndigheder indgav en ansøgning om støtte fra Solidaritetsfonden den 22. december 2011. De samlede direkte skader blev anslået til 722,467 mio. EUR, hvilket udgør 20,43 % af den normale tærskelværdi på 3,536 mia. EUR for Italien i 2011 for at modtage støtte fra Solidaritetsfonden (dvs. 3 mia. EUR i 2002-priser). Ansøgningen blev derfor vurderet efter ekstraordinære kriterier for "usædvanlige regionale katastrofer". Kommissionen konkluderede, at ansøgningen indeholdt dokumentation for, at betingelserne om, at a) størstedelen af befolkningen i det katastroferamte område skal være berørt, og b) at katastrofen har forårsaget alvorlige og vedvarende følger for livsvilkårene og den økonomiske stabilitet, var opfyldt. Den 15. marts 2012 foreslog Kommissionen at yde en økonomisk støtte på 18,062 mio. EUR. Den tilhørende procedure for ændringsbudgettet blev afsluttet den 12. juni 2012. Efter indgåelsen af gennemførelsesaftalen med Italien blev hele tilskuddet udbetalt den 26. november 2012.

3. Nye ansøgninger indkommet i 2012

I 2012 indsendte tre medlemsstater i alt syv ansøgninger om støtte fra EU's Solidaritetsfond. Kommissionen godkendte én ansøgning fra Italien (Emilia-Romagna-jordskælvene). Kommissionen vurderede, at fire ansøgninger (tre fra Spanien, en fra Italien) ikke opfyldte kriterierne, og de blev derfor afvist. Spanien besluttede at trække sin ansøgning vedrørende brande i Malaga tilbage. Vurderingen af Rumæniens ansøgning vedrørende tørke og brande i sommeren 2012 vil blive forelagt i årsrapporten for 2013.

Italien (strengt vintervejr)

I februar 2012 blev de nordlige centrale og sydlige områder af Italien ramt af ekstreme vejrforhold med usædvanlig kulde og langvarigt snefald, hvilket beskadigede offentlige og private infrastrukturer, boligområder, landbrug og virksomheder. Kommissionen modtog ansøgningen den 5. april 2012, efter at de første skader blev konstateret den 1. februar 2012. De italienske myndigheder skønnede, at de samlede direkte skader var på over 2,735 mia. EUR, hvilket udgjorde 75,82 % af den normale tærskelværdi for støtte fra Solidaritetsfonden på 3,607 mia. EUR for Italien i 2012 (dvs. 3 mia. EUR i 2002-priser). Ansøgningen blev derfor vurderet efter de ekstraordinære kriterier for "usædvanlige regionale katastrofer". Mens betingelsen om, at størstedelen af befolkningen i det katastroferamte område skal være berørt, var opfyldt, indeholdt ansøgningen ikke overbevisende beviser for, at de barske vinterforhold havde forårsaget alvorlige og vedvarende følger (i mindst et år) for livsvilkårene og den økonomiske stabilitet i det berørte område som helhed – hvilket omfatter størstedelen af den italienske halvø. Den 26. september 2012 besluttede Kommissionen, at Italiens ansøgning ikke kunne betragtes som vedrørende en ekstraordinær katastrofe i henhold til forordningen. De italienske myndigheder blev underrettet herom.

Italien (Emilia-Romagna-jordskælv)

Italiens anden ansøgning om støtte fra Solidaritetsfonden blev modtaget af Kommissionen den 27. juli 2012 og angik en større katastrofe: Den 20. og 29. maj 2012 ramte to ødelæggende jordskælv store dele af det nordlige Italien og forårsagede omfattende skader i mange byer og landsbyer, hovedsageligt i provinserne Modena og Ferrara i området Emilia-Romagna. Der skete alvorlige og omfattende skader på bygninger, infrastruktur, virksomheder, industrianlæg, landbrug og på den betydelige kulturarvssektor. De to store skælv og de flere hundrede efterskælv fandt sted inden for en periode på få uger og berørte et område beliggende i to provinser i Emilia-Romagna, mens virkningerne spredte sig til naboprovinserne og regionerne Veneto og Lombardiet. I henhold til Solidaritetsfondens sædvanlige politik betragtes flere begivenheder af samme art, der berører det samme område og finder sted inden for en relativt kort periode, som en enkelt katastrofe. De samlede direkte skader blev anslået til 13,274 mia. EUR. Da dette beløb langt overstiger tærskelværdien for større katastrofer på 3,607 mia. EUR (dvs. 3 mia. EUR i 2002-priser) for Italien i 2012, kunne katastrofen betegnes som en "større naturkatastrofe". Den 19. september 2012 foreslog Kommissionen at yde en økonomisk støtte på 670,192 mio. EUR – den største, der nogensinde er ydet siden fondens oprettelse. Efter at budgetproceduren blev afsluttet i Rådet og Europa-Parlamentet, og gennemførelsesaftalen blev indgået mellem Kommissionen og Italien, blev det fulde støttebeløb udbetalt den 19. december 2012.

Spanien (3 tilfælde)

I sommeren 2012 blev store dele af Spanien ramt af skovbrande, især de selvstyrende regioner Valencia og De Kanariske Øer. Sidst i september 2012 medførte oversvømmelse yderligere skader i de tre selvstyrende regioner Andalusien, Murcia og Valencia. Spanien indsendte derefter for hver af de tre katastrofer en ansøgning om økonomisk støtte fra Solidaritetsfonden:

1) Skovbrande i Valencia: I den første ansøgning af 30. august 2012 anslog de spanske myndigheder de samlede skader til 140,380 mia. EUR. Der blev modtaget ajourførte oplysninger den 5. september 2012 og den 9. oktober 2012. Kommissionen vurderede på det grundlag, at der kunne godkendes et beløb på 155,767 mio. EUR som direkte skader, hvilket udgør 4,3 % af den normale tærskelværdi på 3,607 mia. EUR (dvs. 3 mia. EUR i 2002-priser) for Spanien. Ansøgningen blev derfor vurderet efter de ekstraordinære kriterier for "usædvanlige regionale katastrofer". Imidlertid fandt man ikke, at betingelsen om, at størstedelen af befolkningen i det katastroferamte område skal være berørt, var opfyldt. Ansøgningen angik hovedsageligt skader i landbrugssektoren og turismesektoren samt miljøskader. Kommissionen vurderede endvidere, at der ikke var forelagt overbevisende dokumentation for, at katastrofen havde alvorlige og langvarige følger for livsvilkårene og den økonomiske stabilitet i regionen. Af disse årsager besluttede Kommissionen den 30. april 2013, at ansøgningen ikke opfyldte betingelserne for i ekstraordinære tilfælde at opnå støtte fra fonden i henhold til kriterierne for usædvanlige regionale katastrofer og underrettede de spanske myndigheder herom.

2) Brande på De Kanariske Øer: Den første ansøgning vedrørte brande på øen La Gomera og blev modtaget af Kommissionen den 23. september 2012, efter at de første skader blev konstateret den 4. august 2012. Da der opstod flere brande på andre øer, der hører ind under den selvstyrende region De Kanariske Øer, besluttede de spanske myndigheder at indregne yderligere skadesbeløb vedrørende skovbrande på Tenerife og La Palma. Kommissionen modtog ajourførte skadesbeløb for de tre øer den 9. oktober og 17. oktober 2012, der beløb sig til 72,235 mio. EUR, hvoraf størstedelen (60,7 mio. EUR) vedrørte øen La Gomera. De samlede direkte skader udgjorde kun 2 % af det normale loft på 3,607 mia. EUR (dvs. 3 mia. EUR i 2002-priser) for Spanien, og ansøgningen blev derfor behandlet under de ekstraordinære kriterier for "usædvanlige regionale katastrofer". Vurderingen viste, at ansøgningen ikke indeholdt detaljeret dokumentation ej heller skelnede mellem brandenes direkte følger for befolkningen (skader på ejendom, driftsafbrydelser af den offentlige forsyning) og de forventede økonomiske virkninger, som store dele af befolkningen kan lide under. Betingelsen om, at katastrofen skal have forårsaget alvorlige og vedvarende følger for den økonomiske stabilitet, ansås ikke for opfyldt. Af disse årsager besluttede Kommissionen den 30. april 2012, at ansøgningen ikke opfyldte betingelserne for i ekstraordinære tilfælde at opnå støtte fra fonden i henhold til kriterierne for usædvanlige regionale katastrofer og underrettede de spanske myndigheder herom.

3) Oversvømmelser i Andalusien, Murcia og Valencia: Spanien forelagde Kommissionen sin ansøgning den 7. december 2012, efter at de første skader blev konstateret den 28. september 2012. De samlede direkte skader blev anslået til 408,990 mio. EUR, hvilket udgør 11,3 % af den normale tærskelværdi på 3,607 mia. EUR (dvs. 3 mia. EUR i 2002-priser) for Spanien og ansøgningen blev derfor vurderet under de ekstraordinære kriterier for "usædvanlige regionale katastrofer". Vurderingen viste, at oversvømmelserne ikke vedrørte én sammenhængende region eller ét sammenhængende område, men en række oversvømmede områder i forskellige, separate områder i de tre selvstyrende regioner Valencia, Murcia og Andalusien. Kommissionen vurderede endvidere, at der ikke forelå overbevisende dokumentation, for at oversvømmelserne havde alvorlige og vedvarende følger for de berørte områders økonomiske stabilitet. Af disse årsager besluttede Kommissionen den 30. april 2013, at ansøgningen ikke opfyldte betingelserne for i ekstraordinære tilfælde at opnå støtte fra fonden under kriterierne for usædvanlige regionale katastrofer og underrettede de spanske myndigheder herom.

Spanien (Malaga-brande)

Spaniens fjerde ansøgning vedrørte brande i provinsen Malaga (en del af den selvstyrende region Andalusien) sidst i august 2012. Brandene påvirkede miljøet og forårsagede begrænsede skader på privat ejendom. De spanske myndigheder anmodede om støtte fra Solidaritetsfonden den 6. november 2012, idet de anslog de samlede direkte skader som følge af brandene til 22,425 mio. EUR. Efter samtaler med de spanske myndigheder, hvor Kommissionen forklarede, at en katastrofe af denne størrelsesorden (mindre end 1 % af tærskelværdien på 3,607 mia. EUR) ikke opfyldte betingelserne for støtte fra Solidaritetsfonden, besluttede de spanske myndigheder i december 2012 at trække ansøgningen tilbage.

4. Finansiering

I 2012 godkendte budgetmyndigheden tilskud fra Solidaritetsfonden til to tilfælde, for hvilke der blev modtaget ansøgninger i 2011 og 2012.

Det tilsvarende foreløbige forslag til ændringsbudget nr. 2 for 2012 for ansøgningen fra Italien (oversvømmelse i Ligurien og Veneto af 2011) blev afsluttet den 12. juni 2012[1]. Efter vedtagelsen af tilskudsafgørelsen og af afslutningen af gennemførelsesaftalen blev udbetalingen foretaget den 26. november 2012.

Det foreløbige udkast til ændringsbudget nr. 5 for 2012 dækker Italiens ansøgning vedrørende flere jordskælv i Emilia-Romagna, Lombardiet og Veneto og blev godkendt af budgetmyndigheden den 21. november 2012. Betalingen til Italien blev foretaget den 19. december 2012 efter vedtagelse af støtteafgørelsen og undertegnelse af gennemførelsesaftalen[2].

Støtte fra Solidaritetsfonden – budget godkendt i 2012

Modtagerland || Katastrofe || Kategori || Beløb i EUR

Italien || Oversvømmelser i Ligurien og Toscana || regional || 18 061 682

Italien || Flere jordskælv i Emilia-Romagna, Lombardiet og Veneto || større || 670 192 359

I ALT || 688 254 041

5. Overvågning

I løbet af 2012 gennemførte Kommissionen kontrolbesøg i fem lande, der havde modtaget støtte fra Solidaritetsfonden, for at blive orienteret om de gennemførelsessystemer, som de ansvarlige nationale myndigheder havde sat i værk, og for at drøfte forskellige spørgsmål med gennemførelsesmyndighederne:

– i Warszawa (Polen) den 20. januar 2012 vedrørende tilskuddet på 105,5 mio. EUR efter oversvømmelsen i foråret 2010.

– i Prag (Tjekkiet) den 17. februar 2012 vedrørende oversvømmelserne i 2010 (oversvømmelse i foråret/tilskud på 5,1 mio. EUR og oversvømmelse i efteråret/tilskud på 10,9 mio. EUR).

– i Bratislava (Slovakiet) den 20. marts 2012 efter tilskuddet på 20,4 mio. EUR for oversvømmelsen i foråret 2010.

– i Ljubljana (Slovenien) den 24. april 2012 vedrørende tilskuddet på 7,5 mio. EUR efter oversvømmelseskatastrofen i efteråret 2010.

– i Zagreb (Kroatien) den 25. april 2012, der dækkede både oversvømmelserne i 2010 (oversvømmelse i foråret/tilskud på 3,8 mio. EUR og oversvømmelse i efteråret/tilskud på 1,2 mio. EUR).

– i Venedig (Italien) den 9. november 2012 vedrørende tilskuddet på 16,9 mio. EUR efter oversvømmelsen i efteråret 2010.

Kommissionens besøg blev generelt hilst velkommen og gav rimelig vished for, at de relevante myndigheder varetog gennemførelse og kontroller på en gennemsigtig og korrekt måde og under overholdelse af bestemmelserne i forordningen, tilskudsafgørelsen og gennemførelsesaftalen.

Når Kommissionen har modtaget de endelige rapporter, vil den foretage yderligere analyser og om nødvendigt træffe de nødvendige foranstaltninger.

6. Afslutninger

I henhold til artikel 8, stk. 2, i forordningen forelægger modtagerstaten senest seks måneder efter udløbet af fristen på et år at regne fra datoen for udbetalingen af støtten en gennemførelsesrapport vedrørende anvendelsen, vedlagt en begrundelse for udgifterne (i det følgende benævnt "udgiftserklæring"). Efter denne procedure afslutter Kommissionen fondens tiltag.

Fire dossierer fra Solidaritetsfonden blev afsluttet i løbet af 2012:

1) I forbindelse med stormen "Dean" i 2007, der ramte de franske oversøiske departementer Martinique og Guadeloupe (Frankrig), blev der ydet økonomisk støtte på 12,78 mio. EUR. Frankrig indsendte sin gennemførelsesrapport den 28. juni 2010. I forbindelse med Kommissionens revisionsarbejde var det nødvendigt at indhente yderligere oplysninger fra de franske myndigheder. Da Frankrig havde indsendt yderligere oplysninger, gennemførte Kommissionen sin analyse og vurdering i 2012, og sagen blev afsluttet i februar 2012.

2) Med hensyn til afslutning af tiltag vedrørende oversvømmelseskatastrofen i Slovenien i 2007 blev der ydet økonomisk støtte for et beløb på 8,25 mio. EUR, og Sloveniens gennemførelsesrapport blev modtaget den 7. oktober 2010. Det var nødvendigt at anmode Slovenien om yderligere oplysninger, og Kommissionen konkluderede efter sin analyse og vurdering, at oplysningerne fra Slovenien var tilfredsstillende. Sagen blev afsluttet i juli 2012.

3) Med hensyn til afslutningen af sagen fra Rumænien vedrørende oversvømmelseskatastrofen i foråret 2005 blev der ydet 18,80 mio. EUR i økonomisk støtte til Rumænien. Den 4. marts 2008 modtog Kommissionen gennemførelsesrapporten, der dækkede begge oversvømmelseskatastrofer i 2005 (oversvømmelser i foråret og sommeren). Kommissionen afslutningsprocedure blev afbrudt af en OLAF-sag, hvor OLAF koordinerede en undersøgelse af de rumænske myndigheder. Kommissionens analyse blev gennemført i nært samarbejde med OLAF og de rumænske myndigheder og viste, at der ikke var nogen problemer med hensyn til forårsoversvømmelsen i 2005. Solidaritetsfondens indsats vedrørende forårsoversvømmelsen blev afsluttet i oktober 2012. Sagen vedrørende sommeroversvømmelsen i 2005 er imidlertid stadig under behandling.

4) I forbindelse med olieudslippet fra Prestige i 2003 (Spanien) blev der udbetalt 8,63 mio. EUR i økonomisk støtte, og Kommissionen modtog gennemførelsesrapporten den 31. august 2005. Kommissionen modtog yderligere oplysninger i december 2005. Imidlertid viste Kommissionen analyse og vurdering, at der manglede nødvendige oplysninger, så den måtte anmode Spanien om at forelægge yderligere oplysninger. I november 2012 blev afslutningsproceduren endelig færdiggjort, og sagen kunne lukkes.

Det var i ingen af sagerne nødvendigt at geninddrive midler.

I 2012 modtog Kommissionen også to forsinkede gennemførelsesrapporter om tilskud fra 2009 fra Cypern (tørke 2008) og fra Rumænien (oversvømmelse 2008) og to yderligere rapporter om tilskud fra 2011 fra Portugal (oversvømmelse på Madeira 2010) og fra Frankrig (stormen Xynthia 2010). Ved udløbet af den periode, som denne årsrapport dækker, pågik vurderingen af disse gennemførelsesrapporter stadig.

7. Konklusioner

I 2012 var der et gennemsnitligt antal ansøgninger (syv nye ansøgninger) om støtte fra Solidaritetsfonden. Kun én af dem[3] vedrørte en større katastrofe, dvs. Solidaritetsfondens hovedanvendelsesområde. Den sag, jordskælvet i Emilia-Romagna, viste sig at være den største katastrofe i Solidaritetsfondens historie, hvor skaderne var væsentligt mere omfattende end det tidligere jordskælv i L’Aquila. Solidaritetsfondens viste, at den var i stand til at klare sådanne hændelser ved at stille et rekordstort støttebeløb til rådighed på rekordtid. Sådanne resultater kan kun opnås med godt samarbejde fra ansøgerstaten, som det var tilfældet her.

I modsætning hertil var de ansøgninger, der var baseret på de ekstraordinære kriterier for "usædvanlige regionale katastrofer" igen vanskelige at vurdere, og de blev ikke godkendt. Der blev modtaget fem sager af denne type i 2012 – ingen af dem kunne godkendes. Især de sager, hvor skaderne er meget begrænsede til nogle få procent af den nationale tærskelværdi, opfylder næsten aldrig forordningens specifikke betingelser. Som diskuteret i meddelelsen om fremtiden for Solidaritetsfonden fra 2011[4] ville enkle og mere klare kriterier i høj grad hjælpe mulige ansøgerstater med bedre at vurdere, om det er sandsynligt, at en ansøgning bliver godkendt, og med at undgå unødvendigt arbejde og frustrationen ved at få en ansøgning afvist.

Ansøgningen vedrørende eksplosionen ved flådebasen på Cypern er endnu et eksempel, der viser, at ansøgninger der angår menneskeskabte katastrofer, stort set aldrig vil opfylde forordningens kriterier for støtteberettigelse på grund af spørgsmål om ansvar, princippet "forureneren betaler" og det forhold, at skader, der kan forsikres, ligger uden for Solidaritetsfondens område. Som foreslået i meddelelsen fra 2011 bør fondens anvendelsesområde afgrænses klarere og begrænses til naturkatastrofer, herunder eventuelle kaskadevirkninger.

Erfaringerne fra forvaltning af Solidaritetsfonden i 2012 bekræfter Kommissionens synspunkt, at man kunne forbedre fondens drift væsentligt, især med hensyn til dens reaktionsevne, gennem tilpasninger af nogle af de centrale bestemmelser i den nuværende forordning, samtidig med at man beholder det grundlag og den karakter, der kendetegner fonden, og uden at røre ved fondens finanser og tilladte udgiftsomfang. Tilpasninger omfatter bl.a. muligheden for at foretage forskudsbetalinger, en klar og enkel definition på regionale katastrofer, en særlig bestemmelse om tørke, administrativ strømlining og indførelsen af foranstaltninger til tilskyndelse til gennemførelse af den relevante EU-lovgivning om katastrofeforebyggelse. Kommissionen forelagde et lovforslag i sommeren 2013[5], der vil muliggøre hurtigere reaktion og tilstedeværelse i områder, der er berørt af katastrofer.

[1] Ændringsbudget (ÆB) nr. 2 for 2012 dækker frigivelsen af midler fra EU's Solidaritetsfond for et beløb på 18 061 682 EUR i forpligtelses- og betalingsbevillinger i forbindelse med oversvømmelserne i Italien (Ligurien og Toscana) i oktober 2011. Vedtaget af Kommissionen 16. marts 2012 (COM(2012) 125), ændret af Rådet den 15. maj 2012 og godkendt af Europa-Parlamentet den 12. juni 2012. EUT L 214 af 10.8.2012.

[2] Frigivelse af et beløb fra EU's Solidaritetsfond på 670 192 359 EUR i forpligtelses- og betalingsbevillinger i forbindelse med flere jordskælv i Emilia-Romagna, Italien, i maj 2012. COM(2012) 538. Godkendt af Europa-Parlamentet den 21. november 2012. EUT L 15 af 18.1.2013.

[3] Den ikke færdigbehandlede ansøgning vedrørende tørken i Rumænien er ikke medregnet.

[4] KOM(2011) 613 af 6. oktober 2011.

[5] COM(2013) 522.

Bilag I: Tærskelværdier for større katastrofer gældende i 2012 (baseret på 2010-tal for bruttonationalindkomsten)

Rådets forordning (EF) nr. 2012/2002 om oprettelse af Den Europæiske Unions Solidaritetsfond fastsætter tærskelværdierne for mobilisering af fonden for et givet land til en skade, der overstiger 0,6 % af BNI eller 3 mia. EUR i 2002-priser. Det laveste af disse tal er gældende.

|| || || (Mio. EUR)

Land || BNI 2010*1 || 0,6 % af BNI* || Tærskelværdi for store katastrofer 2012

AT || ÖSTERREICH || 284 682 || 1 708,093 || 1 708,093

BE || BELGIË/BELGIQUE || 360 621 || 2 163,726 || 2 163,726

BG || BULGARIA || 35 109 || 210,653 || 210,653

CY || KYPROS || 16 858 || 101,146 || 101,146

CZ || ČESKÁ REPUBLIKA || 139 260 || 835,558 || 835,558

DE || DEUTSCHLAND || 2 522 750 || 15 136,500 || 3 606,623**

DK || DANMARK || 241 108 || 1 446,650 || 1 446,650

EE || EESTI || 13 592 || 81,552 || 81,552

EL || ELLADA || 221 120 || 1 326,721 || 1 326,721

ES || ESPAÑA || 1 035 947 || 6 215,682 || 3 606,623**

FI || SUOMI/FINLAND || 183 389 || 1 100,334 || 1 100,334

FR || FRANCE || 1 968 119 || 11 808,712 || 3 606,623**

HR || HRVATSKA || 44 146 || 264,873 || 264,873

HU || MAGYARORSZÁG || 92 370 || 554,221 || 554,221

IE || ÉIRE/IRELAND || 129 301 || 775,805 || 775,805

IS || ICELAND || 7 532 || 45,192 || 45,192

IT || ITALIA || 1 548 782 || 9 292,693 || 3 606,623**

LT || LIETUVA || 27 184 || 163,102 || 163,102

LU || LUXEMBOURG (G.D.) || 28 634 || 171,802 || 171,802

LV || LATVIJA || 18 350 || 110,101 || 110,101

MT || MALTA || 5 667 || 34,001 || 34,001

|| MONTENEGRO2 || || || 18

NL || NEDERLAND || 583 424 || 3 500,544 || 3 500,544

PL || POLSKA || 342 533 || 2 055,199 || 2 055,199

PT || PORTUGAL || 166 959 || 1 001,753 || 1 001,753

RO || ROMÂNIA || 122,581 || 735,487 || 735,487

SE || SVERIGE || 352 838 || 2 117,026 || 2 117,026

SI || SLOVENIJA || 34 894 || 209,362 || 209,362

SK || SLOVENSKO || 64 988 || 389,929 || 389,929

TR || TÜRKIYE || 415 471 || 2 492,826 || 2 492,826

UK || UNITED KINGDOM || 1 713 796 || 10 282,778 || 3 606,623**

*Afrundede tal **~ 3 mia. EUR i 2002-priser [1] Kilde: Eurostat 2 BNI-tal for 2010 for Montenegro foreligger ikke. Tærskelværdien er beregnet ud fra BNP-tal fra 2009 GDP.

Bilag II: Ikke-afsluttede ansøgninger til EU's Solidaritetsfond i 2011 og nye ansøgninger modtaget i 2012

År || 2011 || 2012

Ansøgerstat || Cypern || Italien || Italien || Spanien || Italien || Spanien || Spanien || Spanien || Rumænien

Katastrofens navn og art || Eksplosion ved flådebase || Oversvømmelser i Ligurien og Toscana || Ugunstige vejrforhold || Skovbrande (Malaga) || Flere jordskælv || Skovbrande (Valencia) || Brande på De Kana­riske Øer: || Oversvømmelser i Andalusien, Murcia og Valencia || Tørke og brande

Første skadesdag || 11/07/2011 || 25/10/2011 || 1/02/2012 || 30/08/2012 || 20/05/2012 || 28/06/2012 || 4/08/2012 || 28/09/2012 || 25/08/2012

Ansøgningsdato || 19/09/2011 || 22/12/2011 || 5/04/2012 || 6/11/2012 || 27/07/2012 || 30/08/2012 || 23/09/2012 || 7/12/2012 || 2/11/2012

Fuldstændig ansøgning || 24/11/2011 20/01/2012 || - || - || - || - || 5/09/2012 9/10/2012 || 9/10/2012 17/10/2012 || - || Afgjort i 2013

Tærskelværdi for større katastrofer (mio. EUR) || 99,85 || 3 535,90 || 3 606,62 || 3 606,62 || 3 606,62 || 3 606,62 || 3 606,62 || 3 606,62

Samlede direkte skader (mio. EUR)1 || - || 722,47 || 2 734,54 || 22,43 || 13 273,74 || 155,70 || 72,24 || 408,99

Kategori || (større) ikke-natur || regional || regional || regional || større || regional || regional || regional

Skade/tærskelværdi || - || 20,43 % || 75,82 % || 0,62 % || 368,04 % || 4,32 % || 2,00 % || 11,34 %

Udgifter til nødhjælpsfor­anstaltninger, der opfylder kriterierne (mio. EUR) || - || 511,43 || 427,11 || 7,81 || 714,67 || 113,38 || 59,20 || 178,27

Støtteberettigede omkostninger/samlet skade || - || 70,79 % || 16 % || 34,82 % || 5,38 % || 72,82 % || 81,96 % || 43,59 %

Støtte/støtteberettigede omkostninger || - || 3,53 % || - || - || 93,78 % || - || - || -

Støttesats (procentdel af samlet skade) || - || 2,5 % || - || - || 5,05 % || - || - || -

Dato for tilskudsafgørelse || afvist || 21/09/2012 || afvist || trukket tilbage || 3/12/2012 || afvist || afvist || afvist

Dato for gennemførelses­aftalen (godkendt) || - || 3/10/2012 || - || - || 6/12/2012 || - || - || -

Samlet støttebeløb (EUR) || - || 18 061 682 || - || - || 670 192 359 || - || - || -

1 Samlet beløb for direkte skader, som Kommissionen har godkendt

Bilag III: Ansøgninger til Den Europæiske Solidaritetsfond siden 2002

År || Land || Katastrofens art || Skade (mio. EUR) || Kategori || Støttebeløb (mio. EUR)

2 0 0 2 || 1 || AT || Oversvømmelser || 2 900 || større || 134

2 || CZ || Oversvømmelser || 2 300 || større || 129

3 || FR || Oversvømmelser (Gard) || 835 || regional || 21

4 || DE || Oversvømmelser || 9 100 || større || 444

Samlet støtte for ansøgninger indgivet i 2002 || || || 728

2 0 0 3 || 1 || ES || Olieudslip (Prestige) || 436 || regional || 8,626

2 || IT || Jordskælv (Molise/Apulia) || 1 558 || regional || 30,826

3 || IT || Vulkanudbrud (Etna) || 894 || regional || 16,798

4 || IT || Oversvømmelser (Norditalien) || (1 900) || (større) || Afvist

5 || GR || Ugunstigt vintervejr || (uklart) || (større?) || Afvist

6 || PT || Skovbrande || 1 228 || større || 48,539

7 || FR || Skovbrande (Sydfrankrig) || 531 || (regional) || Afvist

8 || ES || Skovbrande (grænsen til Portugal) || 53 || naboland || 1,331

9 || MT || Oversvømmelser || 30 || større || 0,961

10 || IT || Oversvømmelser (Friuli Venezia-Giulia) || (525) || (regional) || Afvist

Samlet støtte for ansøgninger indgivet i 2003 || || || 107,081

2 0 0 4 || 1 || FR || Oversvømmelser (Rhone-deltaet) || 785 || regional || 19,625

2 || ES || Oversvømmelser (Malaga) || (73) || (regional) || Afvist

3-9 || ES || Skovbrande (7 ansøgninger) || (480) || (regional) || Alle 7 afvist

10 || SK || Oversvømmelser || (29) || (regional) || Afvist

11 || SI || Jordskælv || (13) || (regional) || Trukket tilbage

Samlet støtte for ansøgninger indgivet i 2004 || || || 19,625

2 0 0 5 2 0 0 5 || 1 || SK || Storm (Tatras) || 203 || større || 5,668

2 || IT || Oversvømmelser (Sardinien) || (223, overvurderet) || (regional) || Afvist

3 || EE || Storm || 48 || større || 1,29

4 || LV || Storm || 193 || større || 9,487

5 || SE || Storm (Gudrun) || 2 297 || større || 81,725

6 || LT || Storm || 15 || naboland || 0,379

7 || GR || Oversvømmelser (Évros) || (112) || (regional) || Afvist

8 || RO || Forårsoversvømmelser || 489 || større || 18,798

9 || BG || Forårsoversvømmelser || 222 || større || 9,722

10 || BG || Sommeroversvømmelser || 237 || større || 10,632

11 || RO || Sommeroversvømmelser || 1 050 || større || 52,4

12 || AT || Oversvømmelser (Tyrol/Vorarlberg) || 592 || regional || 14,799

Samlet støtte for ansøgninger indgivet i 2005 || || || 204,905

2 0 0 6 || 1 || UK || Eksplosion i oliedepot (Buncefield) || (700) || (regional) || Trukket tilbage

2 || GR || Oversvømmelser (Évros) || 372 || regional || 9,306

3 || HU || Oversvømmelser || 519 || større || 15,064

4 || ES || Skovbrande (Galicien) || (91) || (regional) || Afvist

Samlet støtte for ansøgninger indgivet i 2006 || || || 24,370

2 0 0 7 || 1 || DE || Stormen "Kyrill" || 4750 || større || 166,9

2 || FR || La Réunion (cyklonen "Gamede") || 211 || regional || 5,29

3 || ES || Oversvømmelser (El Hierro) || (18) || (regional) || Afvist

4 || ES || Oversvømmelser (La Mancha) || (66) || (regional) || Afvist

5 || UK || Oversvømmelser || 4 612 || større || 162,387

6 || CY || Skovbrande || (38) || (regional) || Afvist

7 || ES || Skovbrande (De Kanariske Øer) || (144) || (regional) || Afvist

8-16 || IT || 9 ansøgninger vedr. skovbrande i 9 regioner || - || (regional) || Ugyldig ansøgning, overskridelse af frist

17 || FR || Stormen "Dean", Martinique || 509 || regional || 12,78

18 || GR || Skovbrande || 2 118 || større || 89,769

19 || SI || Oversvømmelser || 233 || større || 8,254

Samlet støtte for ansøgninger indgivet i 2007 || || || 445,380

2 0 0 8 || 1 || CY || Tørke || 165,4 || større || 7,605

2 || RO || Oversvømmelser || 471,4 || regional || 11,785

Samlet støtte for ansøgninger indgivet i 2008 || || || 19,390

År || Land || Katastrofens art || Skade (mio. EUR) || Kategori || Støttebeløb (mio. EUR)

2 0 0 9 || 1 || FR || Stormen "Klaus" || 3 805,5 || større || 109,377

2 || IT || Jordskælv (Abruzzo) || 10 212,0 || større || 493,771

3 || GR || Skovbrande || (152,8) || (regional) || Afvist

4 || CY || Storme || (2,6) || (regional) || Afvist

5 || GR || Oversvømmelser (Évvia) || (83,2) || (regional) || Afvist

6 || IT || Mudderskred (Messina) || (598,9) || (regional) || Afvist

Samlet støtte for ansøgninger indgivet i 2009 || || || 603.148

2 0 1 0 || 1 || IE || Oversvømmelse 2009 || 520,9 || regional || 13,022

2 || IT || Oversvømmelser (Toscana) || (211,7) || (regional) || Afvist

3 || ES || Oversvømmelser (Andalusien) || (709,7) || (regional) || Afvist

4 || PT || Mudder- og jordskred (Madeira) || 1 080 || større || 31,256

5 || FR || Stormen "Xynthia" || 1 425 || regional || 35,636

6 || SK || Oversvømmelser || 649,9 || større || 20,431

7 || PL || Oversvømmelser || 2 993,7 || større || 105,567

8 || CZ || Oversvømmelser (forår) || 204,5 || naboland || 5,111

9 || HU || Oversvømmelser || 719,3 || større || 22,486

10 || HR || Oversvømmelser (forår) || 153,04 || naboland || 3,826

11 || FR || Oversvømmelser (Var) || (703-778) || (regional) || Afvist

12 || RO || Oversvømmelser || 875,75 || større || 24,968

13 || CZ || Oversvømmelser (efterår) || 436,5 || regional || 10,912

14 || DE || Oversvømmelser (Sachsen) || (937,7) || (regional) || Afvist

15 || HR || Oversvømmelser (efterår) || 47 || naboland || 1,175

16 || SI || Oversvømmelser (efterår) || 251,3 || større || 7,460

17 || HU || Udledning af rødt slam || (174,32) || (regional) || Afvist

Samlet støtte for ansøgninger indgivet i 2010 || || || 281,849

2 0 1 1 || 1 || IT || Oversvømmelser i Veneto 2010 || 676,36 || regional || 16,909

2 || ES || Jordskælv i Lorca 2011 || 842,84 || regional || 21,071

3 || CY || Eksplosion ved flådebase 2011 || (357) || (større/ikke-naturkatastrofe) || Afvist

4 || IT || Oversvømmelser i Ligurien og Toscana 2011 || 722,5 || regional || 18,062

Samlet støtte for ansøgninger indgivet i 2011 || || || 56,042

År || Land || Katastrofens art || Skade (mio. EUR) || Kategori || Støttebeløb (mio. EUR) ||

2 0 1 2 || 1 || IT || Ugunstige vejrforhold 2012 || (2 735) || (regional) || Afvist ||

2 || IT || Flere jordskælv 2012 || 13 274 || større || 670,192 ||

3 || ES || Skovbrande (Valencia) 2012 || (155,7) || (regional) || Afvist ||

4 || ES || Brande på De Kanariske Øer 2012 || (72,2) || (regional) || Afvist ||

5 || RO || Tørke og brande 2012 || Afgjort i 2013 ||

6 || ES || Skovbrande (Malaga) 2012 || (22,43) || (regional) || Trukket tilbage ||

7 || ES || Oversvømmelser i Andalusien, Murcia, Valencia 2012 || (409) || (regional) || Afvist ||

Samlet støtte for ansøgninger indgivet i 2012 || || || 670,192 ||

Den samlede godkendte støtte siden 2002 3 159,991194 mio. EUR ||